ועדת הכנסת, כנסת 19, פרוטוקול מספר 145, 2015-01-22 10:15

זאב אלקין: אנחנו פותחים את הישיבה של ועדת הכנסת בנושא פניית חבר הכנסת אחמד טיבי להתפלגות סיעת רע"מ-תע"ל.

זאב אלקין: בבקשה, חבר הכנסת טיבי.

אחמד טיבי: תודה, אדוני.

אחמד טיבי: דווקא תיאמנו להגיע לכאן יחד, אבל בגלל משהו טכני הם לא הגיעו, בהסכמה.

אחמד טיבי: תע"ל היא מפלגה עצמאית, שהייתה במסגרת רע"מ-תע"ל-מד"ע בכנסת האחרונה, ועכשיו, ערב הבחירות, יש שתי אופציות: או שנסכים ללכת כולנו ביחד, או שזה יהיה שתי רשימות נפרדות.

אחמד טיבי: הסיכויים לכך הם 50/50.

זאב אלקין: זאת האמינות של כלי התקשרות הישראליים, שמהבוקר מדווחים שתהיה רשימה משותפת?

אחמד טיבי: היום מישהו כבר הודיע ברדיו שזה לא מקובל עלינו ונוכל לפוצץ את זה על - - -

<אתי בן יוסף: (משוחחת בטלפון עם אברהים צרצור).

אחמד טיבי: ולכן אנחנו מבקשים להתפלג, כדי לשמור על עצמאות ערכית וסיעתית.

אחמד טיבי: אנחנו עושים את זה ברוח טובה מול חברינו ברע"מ, התנועה האסלאמית, וגם יכול להיות שנרוץ ביחד עוד מעט.

אחמד טיבי: וגם יכול להיות שלא.

זאב אלקין: אגב, לא כדאי לחכות להתפלגות עד ל...? הרי אם בסוף תרוצו ביחד, אז למה להתפלג?

אחמד טיבי: זה לא קשור.

אחמד טיבי: החלטנו שכל אחד יהיה עצמאי, כי כל האופציות פתוחות, ואני מבקש לכבד את ההסכמה של שנינו.

זאב אלקין: ארבל, יש לך איזו תוספת?

<ארבל אסטרחן: בסיעה יש ארבעה חברים.

<ארבל אסטרחן: בתחילת הכנסת היא הייתה מורכבת מארבע מפלגות, ובעקבות אישור שניתן בוועדת הכנסת לשינוי מסוים, היא מורכבת כיום משתי מפלגות, רשימת האיחוד הערבי ותע"ל, כלומר רע"מ ותע"ל - - -

זאב אלקין: ומד"ע כבר לא - - -

<ארבל אסטרחן: מד"ע כבר לא מיוצגת וגם לא מל"ע.

<ארבל אסטרחן: חבר הכנסת טיבי הוא חבר הכנסת היחיד שמייצג את תע"ל, אבל לאור העובדה שעם הגשת רשימת המועמדים לכנסת ה-19 הם הגישו הסכם שמאפשר התפלגות גם אם לא התקיים התנאי של שליש מחברי הסיעה, אז התנאים מתאימים ואפשר - - -

זאב אלקין: וגם מגבלת סיעת יחיד לא רלוונטית כל עוד שמדובר במפלגה נפרדת בזמן ההגשה של ההסכם.

<ארבל אסטרחן: במקרה כזה יכולה להיות גם סיעת יחיד.

זאב אלקין: אגב, זה חל גם על הכנסת הבאה, למרות התיקון שעבר, שלא מאפשר להתפלג בשנתיים הראשונות?

<ארבל אסטרחן: אלה שני דברים שונים.

<ארבל אסטרחן: ההוראה בחוק המימון היא לא לא-מאפשרת; ברגע שמתקיימים התנאים, שליש מהסיעה יכול להתפלג מהיום הראשון.

<ארבל אסטרחן: אבל ברגע שזה מפלגות נפרדות, אז ממילא המימון משולם בנפרד ואין השלכות מימוניות להתפלגות.

<ארבל אסטרחן: כאשר מדובר בסיעה אחת שיש בה מפלגה אחת ושליש מתפלג, אז במצב רגיל החלק שהתפלג היה אמור לקחת איתו את המימון.

<ארבל אסטרחן: אבל החוק שתוקן קובע שאם ההתפלגות היא בשנתיים הראשונות, אז החלק שהתפלג לא יקבל מימון, אלא אם ההתפלגות נעשתה בהסכמת רוב החברים.

<ארבל אסטרחן: זה לא רלוונטי להתפלגות של מפלגות.

זאב אלקין: הבנתי.

זאב אלקין: זאת אומרת שהתיקון שעבר בכנסת הזאת, שלמעשה החזיר תיקון שפעם היה בכנסת, שנדמה לי שקראו לו אז "תיקון ברונפמן" - - -

<ארבל אסטרחן: יו"ר הכנסת דהיום תיקן אותו בעקבות התפלגות - - -

זאב אלקין: אז התיקון הזה ממילא לא יחול על צירופי מפלגות.

<ארבל אסטרחן: נכון.

זאב אלקין: למשל הרשימה המשותפת או שתי רשימות שיקומו, יוכלו מיד לאחר הבחירות להתפלג לסיעות קטנות יותר.

<ארבל אסטרחן: ובלבד שהן יגישו ליו"ר ועדת הבחירות הסכם שמאפשר את ההתפלגות.

זאב אלקין: בסדר.

זאב אלקין: אני מביא להצבעה את הבקשה של חבר הכנסת טיבי.

זאב אלקין: מי בעד?

זאב אלקין: מי נגד?

זאב אלקין: מי נמנע?

זאב אלקין: הצבעה בעד אישור בקשת ההתפלגות – פה אחד הבקשה אושרה.

זאב אלקין: הבקשה אושרה.

זאב אלקין: הישיבה נעולה.